ทุนสำรองประเทศลดเล็กน้อย100ล้านเหรียญสหรัฐ
ธปท.เผยทุนสำรองประเทศอยู่ที่ระดับ 1.569 แสนล้านเหรียญสหรัฐ แนวโน้มเงินบาทอ่อนกระทบน้อยลงหลังปล่อยตามกลไกตลาด
7 ส.ค. 2558

ธปท.เผยทุนสำรองประเทศอยู่ที่ระดับ 1.569 แสนล้านเหรียญสหรัฐ แนวโน้มเงินบาทอ่อนกระทบน้อยลงหลังปล่อยตามกลไกตลาด 
ธนาคารแห่งประเทศ (ธปท.) รายงานฐานะเงินทุนสำรองระหว่างประเทศ ณ วันที่ 31 ก.ค.2558 อยู่ที่ระดับ 1.569 แสนล้านเหรียญสหรัฐ หรือ ประมาณ 5.521 ล้านล้านบาท ลดลงเล็กน้อยเพียง 100 ล้านเหรียญสหรัฐ หรือ ประมาณ  5,313  ล้านบาท หากคิดอัตราแลกเปลี่ยนปัจจุบันที่เคลื่อนไหวเปิดตลาดวันนี้ที่ระดับ 35.13 บาท/เหรียญสหรัฐ จากสัปดาห์ก่อนหน้าทุนสำรองฯ อยู่ที่ระดับ 1.570 แสนล้านเหรียญสหรัฐ หรือประมาณ  5.470  ล้านล้านบาท
ด้านฐานะซื้อเงินตราต่างประเทศล่วงหน้าสุทธิ (Forward) อยู่ที่ระดับ 1.76 หมื่นล้านเหรียญสหรัฐ ลดลง 800 ล้านเหรียญสหรัฐ จากสัปดาห์ก่อนหน้าที่ 1.84 หมื่นล้านเหรียญสหรัฐ ส่งผลให้ทุนสำรองระหว่างประเทศสุทธิลดลงมาอยู่ที่ระดับ 1.745 แสนล้านเหรียญสหรัฐ
อย่างไรก็ดีหากเทียบทุนสำรองสุทธิในในช่วงเดือนปลายเดือนมิ.ย.ที่เงินบาทยังไม่อ่อนค่าลงหลุด 35 บาท/เหรียญสหรัฐนั้น ทุนสำรองประเทศยังสูงอยู่ที่ระดับ 1.785 แสนล้านเหรียญสหรัฐ หากเทียบกับปัจจุบันที่ 1.745 แสนล้านเหรียญสหรัฐ พบว่าทุนสำรองลดลงถึง 4,000 ล้านเหรียญสหรัฐ หรือประมาณ 1.4 แสนล้านบาทแล้ว ซึ่งปัจจัยหลักมาจากการตีค่าจากเงินบาทเป็นเงินเหรียญสหรัฐที่ลดลง บวกกับราคาทองคำที่ถือเป็นสินทรัพย์ประเภทหนึ่งในทุนสำรองฯก็ปรับลดลงเช่นกัน
นักวิเคราะห์ตลาดเงินของธนาคารพาณิชย์ ระบุว่า สาเหตุที่ทุนสำรองประเทศลดลงเล็กน้อยเมื่อตีค่าสินทรัพย์ในทุนสำรองฯจากเงินบาทเป็นเงินเหรียญสหรัฐ แม้เงินบาทยังมีทิศทางอ่อนค่าลงต่อเนื่องและยังหลุดกรอบ 35เหรียญสหรัฐอยู่ น่าจะเป็นเพราะส่วนหนึ่งทางการมีการเข้าดูแลค่าเงินบาทในตลาดลดลง โดยปล่อยให้เป็นไปตามกลไกตลาด หลังเงินบาทเคลื่อนไหวผันผวนน้อยลงและไปในทิศทางเดียวกับสกุลในภูมิภาค  
ขณะที่ฐานเงินหรือเงินสดหมุนเวียนในมือภาคเอกชนบวกเงินฝากของสถาบันการเงินที่ ธปท. ปัจจุบันอยู่ที่ 1.539 ล้านล้านบาท เพิ่มขึ้น 5.61 หมื่นล้านบาท จากสัปดาห์ก่อนหน้าที่ 1.483 ล้านล้านบาท สะท้อนสภาพคล่องในระบบที่สูงขึ้นและมีเพียงพอต่อความต้องการใช้จ่าย